CELEX: 32015D1914
Language: hr
Date: 2015-09-18 00:00:00
Title: Odluka Vijeća (EU) 2015/1914 od 18. rujna 2015. o potpisivanju, u ime Europske unije, Dodatnog protokola uz Konvenciju Vijeća Europe o sprječavanju terorizma (CETS br. 196)

24.10.2015   
            
            
               HR
            
            
               Službeni list Europske unije
            
            
               L 280/24
            
         ODLUKA VIJEĆA (EU) 2015/1914
   od 18. rujna 2015.
   o potpisivanju, u ime Europske unije, Dodatnog protokola uz Konvenciju Vijeća Europe o sprječavanju terorizma (CETS br. 196)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 83. stavak 1. u vezi s člankom 218. stavkom 5.,
   uzimajući u obzir prijedlog Europske komisije,
   budući da:
   
               (1)
            
            
               Vijeće je 1. travnja 2015. ovlastilo Komisiju da otvori pregovore o Dodatnom protokolu uz Konvenciju Vijeća Europe o sprječavanju terorizma (CETS br. 196), dalje u tekstu „Dodatni protokol”.
            
         
               (2)
            
            
               Odbor ministara Vijeća Europe 19. svibnja 2015. donio je Dodatni protokol. Cilj je Dodatnog protokola olakšavanje provedbe Rezolucije Vijeća sigurnosti Ujedinjenih naroda 2178(2014) o stranim terorističkim borcima i, posebno, proglašavanje kaznenim djelima određenih radnji utvrđenih u operativnom stavku 6. te rezolucije.
            
         
               (3)
            
            
               Postizanjem zajedničkog razumijevanja kažnjivih djela povezanih sa stranim terorističkim borcima i kaznenih djela pripremne naravi koja bi mogla dovesti do počinjenja terorističkih radnji doprinijelo bi se daljnjem poboljšanju učinkovitosti instrumenata kaznenog pravosuđa i suradnje na razini Unije i na međunarodnoj razini.
            
         
               (4)
            
            
               Okvirnom odlukom Vijeća 2002/475/PUP (1) utvrđena su zajednička pravila Unije o suzbijanju terorizma. Dodatni protokol mogao bi utjecati na ta zajednička pravila ili izmijeniti njihovo područje primjene.
            
         
               (5)
            
            
               Dodatni protokol trebalo bi stoga potpisati u ime Europske unije u vezi s pitanjima koja su u nadležnosti Unije u mjeri u kojoj Dodatni protokol može utjecati na ta zajednička pravila ili izmijeniti njihovo područje primjene. Države članice zadržavaju svoju nadležnost u mjeri u kojoj se Protokolom ne utječe na zajednička pravila ili ne mijenja njihovo područje primjene.
            
         
               (6)
            
            
               Irsku obvezuje Okvirna odluka 2002/475/PUP te ona stoga sudjeluje u donošenju ove Odluke.
            
         
               (7)
            
            
               U skladu s člancima 1. i 2. Protokola (br. 21) o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Ujedinjena Kraljevina ne sudjeluje u donošenju ove Odluke te ona za nju nije obvezujuća niti se na nju primjenjuje.
            
         
               (8)
            
            
               U skladu s člancima 1. i 2. Protokola (br. 22) o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,
            
         DONIJELO JE OVU ODLUKU:
   Članak 1.
   Odobrava se potpisivanje, u ime Europske unije, Dodatnog protokola uz Konvenciju Vijeća Europe o sprječavanju terorizma (CETS br. 196), u vezi s pitanjima koja su u nadležnosti Unije, podložno sklapanju navedenog Protokola (2).
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Dodatnog protokola u ime Europske unije.
   Članak 3.
   Ova Odluka stupa na snagu na dan donošenja. Primjenjuje se u skladu s Ugovorima.
   
      Sastavljeno u Bruxellesu 18. rujna 2015.
      
         
            Za Vijeće
         
         
            Predsjednica
         
         C. DIESCHBOURG
      
   
   
      (1)  Okvirna odluka Vijeća 2002/475/PUP od 13. lipnja 2002. o suzbijanju terorizma (SL L 164, 22.6.2002., str. 3.).
   
      (2)  Tekst Dodatnog protokola bit će objavljen zajedno s odlukom o njegovu sklapanju.